02016A1021(01) — RO — 02.12.2019 — 001.001

Acest document are doar scop informativ și nu produce efecte juridice. Instituțiile Uniunii nu își asumă răspunderea pentru conținutul său. Versiunile autentice ale actelor relevante, inclusiv preambulul acestora, sunt cele publicate în Jurnalul Oficial al Uniunii Europene și disponibile pe site-ul EUR-Lex. Aceste texte oficiale pot fi consultate accesând linkurile integrate în prezentul document.

Astfel cum a fost modificat prin:









▼B

ACORD DE PARTENERIAT ECONOMIC PRELIMINAR

între Ghana, pe de o parte, și Comunitatea Europeană și statele sale membre, pe de altă parte

CUPRINS PREAMBUL TITLUL I: OBIECTIVE TITLUL II: PARTENERIAT PENTRU DEZVOLTARE TITLUL III: REGIMUL COMERCIAL AL MĂRFURILOR CAPITOLUL 1: TAXE VAMALE ȘI MĂSURI NETARIFARE CAPITOLUL 2: MĂSURI DE PROTECȚIE COMERCIALĂ CAPITOLUL 3: REGIMUL VAMAL ȘI FACILITAREA COMERȚULUI CAPITOLUL 4: BARIERE TEHNICE ÎN CALEA COMERȚULUI ȘI MĂSURI SANITARE ȘI FITOSANITARE TITLUL IV: SERVICII, INVESTIȚII ȘI NORME COMERCIALE TITLUL V: EVITAREA ȘI SOLUȚIONAREA LITIGIILOR CAPITOLUL 1: OBIECTIV ȘI DOMENIU DE APLICARE CAPITOLUL 2: CONSULTĂRI ȘI MEDIERE CAPITOLUL 3: PROCEDURI DE SOLUȚIONARE A DIFERENDELOR CAPITOLUL 4: DISPOZIȚII GENERALE TITLUL VI: EXCEPȚII GENERALE TITLUL VII: DISPOZIȚII INSTITUȚIONALE, GENERALE ȘI FINALE APENDICE I PRODUSE PRIORITARE DIN GHANA PENTRU EXPORT IN CE APENDICE II AUTORITAȚI COMPETENTE ANEXA 1: TAXELE VAMALE APLICATE PRODUSELOR ORIGINARE DIN GHANA ANEXA 2: TAXE VAMALE APLICATE PRODUSELOR ORIGINARE DIN CE ANEXA 3: LISTA REDEVENȚELOR ȘI A ALTOR IMPUNERI ALE PĂRȚII GHANEZE MENȚIONATE LA ARTICOLUL 11 ALINEATUL (2) ANEXA 4: LISTA REGIUNILOR ULTRAPERIFERICE ALE CE CĂRORA LI SE APLICĂ ARTICOLUL 74 PROTOCOL PRIVIND ASISTENȚA ADMINISTRATIVĂ RECIPROCĂ ÎN DOMENIUL VAMAL







REPUBLICA GHANA pe de o parte, și REGATUL BELGIEI, REPUBLICA BULGARIA, REPUBLICA CEHĂ, REGATUL DANEMARCEI, REPUBLICA FEDERALĂ GERMANIA, REPUBLICA ESTONIA, IRLANDA, REPUBLICA ELENĂ, REGATUL SPANIEI, REPUBLICA FRANCEZĂ, REPUBLICA ITALIANĂ, REPUBLICA CIPRU, REPUBLICA LETONIA, REPUBLICA LITUANIA, MARELE DUCAT AL LUXEMBURGULUI, REPUBLICA UNGARĂ, MALTA, REGATUL ȚĂRILOR DE JOS, REPUBLICA AUSTRIA, REPUBLICA POLONĂ, REPUBLICA PORTUGHEZĂ, ROMÂNIA, REPUBLICA SLOVENIA, REPUBLICA SLOVACĂ, REPUBLICA FINLANDA, REGATUL SUEDIEI, REGATUL UNIT AL MARII BRITANII ȘI IRLANDEI DE NORD, și COMUNITATEA EUROPEANĂ pe de altă parte, PREAMBUL AVÂND ÎN VEDERE acordul de parteneriat între membrii grupului statelor din Africa, zona Caraibelor și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000, revizuit la Luxemburg, la 25 iunie 2005, denumit în continuare „acordul de la Cotonou”. AVÂND ÎN VEDERE că regimul comercial preferențial tranzitoriu al Acordului de la Cotonou expiră la 31 decembrie 2007. AVÂND ÎN VEDERE posibilul impact negativ al expirării acestor regimuri preferențiale comerciale tranzitorii prevăzute în cadrul Acordului de la Cotonou asupra comerțului între cele două părți, în cazul în care, până la 1 ianuarie 2008, nu este instituit un acord compatibil cu normele Organizației Mondiale a Comerțului care să îi succeadă acestuia. RECUNOSCÂND, prin urmare, necesitatea de a stabili un acord de parteneriat economic preliminar în scopul salvgardării intereselor economice și comerciale ale părților. ÎNTRUCÂT părțile doresc să-și consolideze relațiile economice și comerciale și să stabilească relații durabile întemeiate pe parteneriat și cooperare. ÎNTRUCÂT părțile sunt angajate față de principiile și normele care reglementează comerțul internațional, în special drepturile și obligațiile care decurg din dispozițiile Acordului general pentru tarife și comerț din 1994 (GATT 1994) și din cele ale altor acorduri multilaterale anexate Acordului de instituire a Organizației Mondiale a Comerțului (denumit în continuare „Acordul de instituire a OMC”), precum și față de necesitatea de a le aplica într-o manieră transparentă și nediscriminatorie. REAFIRMÂND angajamentul acestora de respectare a drepturilor omului, a principiilor democratice și a statului de drept, care constituie elementele esențiale ale Acordului de la Cotonou, și a bunei guvernări, care constituie elementul fundamental al acordului de la Cotonou. ÎNTRUCÂT dezvoltarea economică, culturală și socială trebuie să fie promovată și accelerată în vederea contribuirii la pace și securitate și a promovării unui mediu politic stabil și democratic. ÎNTRUCÂT părțile acordă importanță obiectivelor de dezvoltare convenite la nivel internațional și Obiectivelor de Dezvoltare ale Mileniului ale Organizației Națiunilor Unite. REAFIRMÂND angajamentul acestora de a colabora la realizarea obiectivelor Acordului de la Cotonou, în special eradicarea sărăciei, dezvoltarea durabilă, și integrarea progresivă a statelor membre ale grupului statelor din Africa, zona Caraibelor și Pacific (statele ACP) în economia mondială. DORIND să creeze noi oportunități de ocupare a forței de muncă, să atragă investiții și să îmbunătățească condițiile de viață pe teritoriul părților, promovând în același timp dezvoltarea durabilă. ÎNTRUCÂT legăturile tradiționale existente sunt importante, în special legăturile istorice, politice și economice strânse între Comunitatea Europeană, statele sale membre și statele Africii de Vest. RECUNOSCÂND diferența în nivelurile de dezvoltare economică și socială existentă între statele Africii de Vest și Comunitatea Europeană. CONVINSE că prezentul acord va institui un nou climat mai favorabil relațiilor reciproce în domeniile guvernării economice, comerțului și investițiilor și va deschide noi perspective pentru creștere și dezvoltare. RECUNOSCÂND importanța cooperării pentru dezvoltare în punerea în aplicare a prezentului acord. ÎN AȘTEPTAREA semnării unui acord de parteneriat economic general între Africa de Vest și Comunitatea Europeană în vederea garantării dezvoltării și integrării susținute și armonioase a Regiunii Africii de Vest. REAFIRMÂND angajamentul acestora de a susține procesul de integrare regională în cadrul Africii de Vest, și în special de a promova integrarea economică regională ca instrument esențial pentru integrarea lor în economia mondială, care să contribuie la înfruntarea provocărilor globalizării și la realizarea obiectivelor dezvoltării economice și sociale pe care le urmăresc, AU CONVENIT CU PRIVIRE LA URMĂTOARELE DISPOZIȚII:







TITLUL I

OBIECTIVE

Articolul 1

Acordul-cadru

Prezentul acord stabilește un cadru inițial pentru un acord de parteneriat economic (APE).

Articolul 2

Obiective

Obiectivele prezentului acord sunt următoarele:

(a) de a permite Ghanei să beneficieze de un acces mai bun pe piață oferit de CE în contextul negocierilor APE și de a evita astfel perturbarea schimburilor comerciale între Ghana și Comunitatea Europeană la expirarea regimului comercial tranzitoriu al Acordului de la Cotonou la 31 decembrie 2007, în așteptarea încheierii unui APE general;

(b) de a stabili bazele pentru negocierea unui APE care să contribuie la reducerea sărăciei, să promoveze integrarea regională, cooperarea economică și buna guvernare în Africa de Vest și să îmbunătățească capacitățile Africii de Vest în materie de politică comercială și privind aspectele legate de comerț;

(c) de a promova integrarea armonioasă și progresivă a Ghanei în economia mondială, în conformitate cu opțiunile politice și prioritățile sale în materie de dezvoltare;

(d) de a să consolida relațiile existente între părți pe baza solidarității și a interesului reciproc;

(e) de a crea un acord compatibil cu articolul XXIV din GATT 1994.







TITLUL II

PARTENERIAT PENTRU DEZVOLTARE

Articolul 3

Cooperarea pentru dezvoltare în cadrul prezentului acord

Părțile se angajează să coopereze în scopul de a pune în aplicare prezentul acord și de a contribui la susținerea părții ghaneze în realizarea obiectivelor APE. Această cooperare ia forme financiare și alte forme decât financiare.

Articolul 4

Cooperarea pentru finanțarea dezvoltării în cadrul prezentului acord

(1) Cooperarea pentru dezvoltare în favoarea cooperării și integrării economice regionale prevăzută în Acordul de la Cotonou, se desfășoară astfel încât să maximizeze avantajele preconizate de prezentul acord.

(2) Finanțarea Comunității Europene destinată cooperării pentru dezvoltare între partea ghaneză și Comunitatea Europeană în sprijinul punerii în aplicare a prezentului acord se efectuează în cadrul normelor și procedurilor relevante prevăzute de Acordul de la Cotonou, în special procedurile de programare ale Fondului European de Dezvoltare și în cadrul instrumentelor financiare relevante finanțate de bugetul general al Uniunii Europene. În acest context, sprijinul pentru punerea în aplicare a prezentului APE va fi una dintre priorități.

(3) Statele membre ale Comunității Europene se angajează colectiv să sprijine, prin intermediul politicilor și instrumentelor lor de dezvoltare, activitățile de cooperare pentru dezvoltare în favoarea cooperării și integrării economice regionale și a punerii în aplicare a prezentului acord atât la nivel național, cât și la nivel regional, în conformitate cu principiul complementarității și al eficacității ajutoarelor.

(4) Părțile cooperează pentru a facilita intervenția altor finanțatori dispuși să sprijine eforturile părții ghaneze de a realiza obiectivele prezentului acord.

(5) Părțile recunosc utilitatea mecanismelor de finanțare regională cum ar fi fondul regional APE instituit de către și pentru regiune în scopul de a canaliza finanțarea la nivel regional și național și de a pune în aplicare în mod eficient măsurile conexe prezentului acord. Comunitatea Europeană se angajează să canalizeze ajutoarele sale prin intermediul mecanismelor de finanțare specifice regiunii sau prin mecanismele alese de părțile semnatare ale prezentului acord, în conformitate cu normele și procedurile prevăzute de Acordul de la Cotonou și în conformitate cu principiile de eficacitate în materie de ajutoare ale declarației de la Paris, în vederea asigurării unei puneri în aplicare simplificate, eficiente și rapide.

(6) La punerea în aplicare a dispozițiilor alineatelor (1)-(5), părțile se angajează să coopereze utilizând mijloace financiare și alte mijloace decât cele financiare în domeniile definite la articolele 5, 6, 7 și 8.

Articolul 5

Mediul de afaceri

Părțile convin că mediul de afaceri constituie un vector esențial pentru dezvoltarea economică și că, în consecință, dispozițiile prezentului acord vizează să contribuie la acest obiectiv comun.

În temeiul dispozițiilor articolului 4, părțile se angajează să favorizeze în mod constant îmbunătățirea mediului de afaceri.

Articolul 6

Sprijinirea punerii în aplicare a normelor

Părțile convin că punerea în aplicare a normelor legate de comerț, ale cărui domenii de cooperare sunt prezentate în detaliu în diferitele capitole ale prezentului acord, constituie un element esențial pentru îndeplinirea obiectivelor prezentului acord. Cooperarea în acest sens va fi pusă în aplicare în conformitate cu dispozițiile articolului 4.

Articolul 7

Consolidarea și modernizarea sectoarelor productive

În contextul punerii în aplicare a prezentului acord, părțile își afirmă angajamentul de a promova modernizarea sectoarelor productive din Ghana vizate de prezentul acord.

Părțile convin să coopereze prin intermediul instrumentelor de cooperare și în conformitate cu dispozițiile articolului 4 și să sprijine:

— repoziționarea sectorului privat în raport cu noile oportunități economice create de prezentul acord;

— definirea și punerea în aplicare a strategiilor de modernizare;

— îmbunătățirea mediului sectorului privat și a mediului de afaceri, menționat la articolele 5 și 6;

— promovarea parteneriatului între sectoarele private ale ambelor părți.

Articolul 8

Cooperarea cu privire la corecția financiară

(1) Părțile recunosc provocările pe care le poate genera pentru Ghana eliminarea sau reducerea semnificativă a taxelor vamale prevăzute în prezentul acord și convin asupra instaurării unui dialog și a unei cooperări în acest domeniu.

(2) Având în vedere calendarul de eliminare a taxelor vamale stabilit de comun acord de către părți în prezentul acord, acestea convin să instaureze un dialog aprofundat privind măsurile de adaptare fiscală pentru a asigura, în final, echilibrul bugetar pentru Ghana.

(3) Părțile convin să coopereze, în conformitate cu dispozițiile de la articolul 4, în special prin facilitarea măsurilor de asistență în următoarele domenii:

a) contribuția în proporții semnificative la absorbția impactului fiscal net, în deplină complementaritate cu reformele fiscale,

b) sprijin pentru reforma fiscală însoțit de dialog în acest domeniu.

Articolul 9

Cooperarea în cadrul forurilor internaționale

Părțile depun toate eforturile pentru a coopera în cadrul tuturor forurilor internaționale în care se discută aspecte relevante pentru prezentul parteneriat.







TITLUL III

REGIMUL COMERCIAL AL MĂRFURILOR







CAPITOLUL 1

Taxe vamale și măsuri netarifare

Articolul 10

Taxe vamale

(1) Taxele vamale includ orice taxă sau impunere de orice tip, inclusiv orice formă de suprataxă sau impunere suplimentară, aplicată în legătură cu importul sau exportul de mărfuri, dar nu includ niciun fel de:

(a) taxe echivalente unor impozite interne sau alte impuneri interne, aplicate în conformitate cu articolul 19;

(b) măsuri antidumping, compensatorii sau de salvgardare, aplicate în conformitate cu capitolul 2;

(c) redevențe sau alte impuneri, aplicate în conformitate cu articolul 11.

(2) Pentru fiecare produs, taxa vamală de bază la care se aplică reduceri succesive este cea specificată în calendarele de eliminare a taxelor vamale ale fiecărei părți.

Articolul 11

Redevențe și alte impuneri

(1) Părțile își reafirmă angajamentul de a respecta dispozițiile articolului VIII din GATT 1994.

(2) În același timp, redevențele și alte impuneri cu privire la obligațiile legale existente la data semnării prezentului acord, în conformitate cu anexa 3, vor continua să se aplice pe o perioadă de cel mult 10 ani. Această perioadă se poate prelungi pe baza unei decizii a Comitetului APE, în cazul în care va fi necesar pentru respectarea acestor obligații legale.

Articolul 12

Taxe vamale la produsele originare din Ghana

Produsele originare din Ghana sunt importate în CE cu scutire de taxe vamale, cu excepția produselor care figurează și în condițiile definite în anexa 1.

Articolul 13

Taxe vamale la produsele originare din CE

Taxele vamale la produsele importate în Ghana și originare din CE se reduc sau se elimină, în conformitate cu calendarul de eliminare a taxelor vamale din anexa 2.

Articolul 14

Reguli de origine

În sensul prezentului capitol, prin produs „originar din” se aplică mărfurilor care respectă regulile de origine preferențiale ale părților în vigoare la 1 ianuarie 2008.

Părțile stabilesc un regim comun reciproc care reglementează regulile de origine până la 30 iunie 2008, care va intra în vigoare până în prima zi de aplicare provizorie a prezentului acord, pe baza regulilor de origine stabilite în Acordul de la Cotonou și care prevede simplificarea acestora ținând seama de obiectivele de dezvoltare ale Ghanei. Acest nou regim va fi anexat prezentului acord de către Comitetul APE.

În termen de cel mult trei ani de la data intrării în vigoare a prezentului acord, părțile vor revizui dispozițiile în vigoare care reglementează regulile de origine, având drept obiectiv simplificarea conceptelor și metodelor utilizate pentru a stabili originea, în raport cu obiectivele de dezvoltare ale Ghanei. În cadrul acestei revizuiri, părțile vor lua în considerare dezvoltarea tehnologică, procesele de producție și orice alți factori, inclusiv reformele în desfășurare privind regulile de origine, care ar putea crea necesitatea unor modificări ale regimului reciproc negociat. Orice modificare sau înlocuire se va efectua prin decizia Comitetului APE.

Articolul 15

Status quo

(1) Fără a aduce atingere dispozițiilor articolelor 23 și 24, nu va introduce nicio nouă taxă vamală la import în comerțul între cele două părți, iar taxele deja aplicate în schimburile comerciale dintre părți nu se majorează, de la data intrării în vigoare a prezentului acord.

(2) Fără a aduce atingere alineatului (1), în cadrul finalizării instituirii unui tarif exterior comun al Comunității Economice a Statelor din Africa de Vest (CEDEAO), Ghana va putea să revizuiască, până la 31 decembrie 2011, taxele sale vamale de bază care se aplică mărfurilor originare din Comunitatea Europeană în măsura în care impactul general al acestor taxe nu depășește impactul rezultat din taxele menționate la anexa 2.

Articolul 16

Taxe vamale la export

Nu se introduce nicio nouă taxă vamală sau impunere cu efect echivalent la export, nici nu se majorează taxele deja aplicate în schimburile comerciale dintre părți, de la data intrării în vigoare a prezentului acord.

În situații excepționale, dacă partea ghaneză poate justifica nevoi specifice de venit, de protecție pentru o industrie incipientă sau protecție a mediului, aceasta poate, cu titlu temporar, și în urma consultării CE, să introducă taxe vamale la export sau impuneri cu efect echivalent pentru un număr limitat de mărfuri suplimentare sau să majoreze impactul celor existente.

Părțile convin să revizuiască dispozițiile prezentului articol în cadrul Comitetului APE în termen de cel mult trei ani de la data intrării în vigoare a prezentului acord, ținând cont pe deplin de impactul acestora asupra dezvoltării și diversificării economiei părții ghaneze.

Articolul 17

Tratamente mai favorabile care rezultă din acordurile de liber schimb

(1) Cu privire la aspectele reglementate de prezentul capitol, CE acordă părții ghaneze orice tratament mai favorabil care s-ar aplica în urma încheierii de către CE a unui acord de liber schimb cu părți terțe ulterior semnării prezentului acord.

(2) Cu privire la aspectele reglementate de prezentul capitol, partea ghaneză acordă CE orice tratament mai favorabil care s-ar aplica în urma încheierii de către partea ghaneză a unui acord de liber schimb cu orice mare putere comercială ulterior semnării prezentului acord.

(3) În cazul în care partea ghaneză obține din partea unei mari puteri comerciale un tratament considerabil mai favorabil decât acela oferit de CE, părțile vor iniția consultări și vor decide de comun acord punerea în aplicare a dispozițiilor alineatului (2).

(4) Dispozițiile prezentului capitol nu pot fi interpretate astfel încât să oblige părțile să își acorde în mod reciproc orice tratament preferențial aplicabil ca urmare a faptului că, la data semnării prezentului acord, una dintre acestea este parte la un acord de liber schimb încheiat cu părți terțe.

(5) În sensul prezentului articol, prin „acord de liber schimb” se înțelege orice acord care liberalizează substanțial comerțul, asigurând absența sau eliminarea oricărei discriminări substanțiale între părțile la acest acord prin eliminarea măsurilor discriminatorii existente și/sau interzicerea de noi măsuri discriminatorii sau de măsuri și mai discriminatorii, fie la intrarea în vigoare a acordului, fie într-o perioadă rezonabilă de timp.

(6) În sensul prezentului articol, prin „mare putere comercială” se înțelege orice țară dezvoltată sau orice țară care deține o cotă mai mare de 1 % din exporturile mondiale de mărfuri în cursul anului precedent intrării în vigoare a acordului de liber schimb menționat la alineatul (2) sau orice grup de țări care, acționând individual, colectiv sau în cadrul unui acord de liber schimb, deține o cotă cumulată mai mare de 1,5 % din exporturile mondiale de mărfuri în cursul anului precedent intrării în vigoare a acordului de liber schimb menționat la alineatul (2) ( 1 ).

Articolul 18

Interzicerea restricțiilor cantitative

Fără a aduce atingere dispozițiilor articolelor 23, 24 și 25, la intrarea în vigoare a prezentului acord, se elimină toate interdicțiile sau restricțiile la import sau export dintre cele două părți, altele decât taxele vamale, impozitele, redevențele și alte impuneri menționate la articolul 11, fie că sunt puse în aplicare prin intermediul contingentelor, licențelor de import sau de export, fie prin alte măsuri. Nu se introduce nicio măsură nouă de acest tip.

Articolul 19

Tratament național în materie de impozitare și reglementare internă

(1) Importurile produselor originare din cealaltă parte nu se supun, direct sau indirect, unor taxe sau alte impuneri interne, de orice natură, superioare celor aplicate, direct sau indirect, produselor naționale similare. De asemenea, părțile semnatare nu aplică alte forme de taxe interne sau alte impuneri interne în așa fel încât să ofere protecție produselor naționale.

(2) Importurilor produselor originare din cealaltă parte nu li se acordă un tratament mai puțin favorabil decât cel acordat produselor naționale similare în ceea ce privește toate actele cu putere de lege, normele administrative, precum și cerințele care afectează vânzarea, oferirea spre vânzare, cumpărarea, transportul, distribuția și utilizarea acestor produse pe piața internă. Dispozițiile prezentului alineat nu exclud aplicarea unor tarife diferențiate de transport intern, bazate în exclusivitate pe exploatarea economică a mijloacelor de transport și nu pe originea produsului.

(3) Nicio parte nu instituie sau menține în vigoare reglementări cantitative interne referitoare la amestecul, prelucrarea sau utilizarea produselor în cantitățile sau proporțiile specificate, care impun, direct sau indirect, ca orice cantitate sau proporție specificată a unui produs care face obiectul reglementării respective să provină din surse naționale. De asemenea, nicio parte nu aplică alte reglementări cantitative interne în așa fel încât să ofere protecție producției naționale.

(4) Dispozițiile prezentului articol nu împiedică plata subvențiilor rezervate exclusiv producătorilor naționali, inclusiv plățile acordate producătorilor naționali provenite din încasările din taxe sau impuneri interne aplicate în conformitate cu dispozițiile prezentului articol și subvențiile acordate prin intermediul achizițiilor publice de produse naționale sau în beneficiul acestora.

(5) Dispozițiile prezentului articol nu se aplică actelor cu putere de lege, normelor administrative, procedurilor sau practicilor cu privire la achizițiile publice.

(6) Dispozițiile prezentului articol nu aduc atingere dispozițiilor capitolului prezentului acord referitor la instrumentele de protecție comercială.

Articolul 20

Securitate alimentară

În cazul în care respectarea dispozițiilor prezentului acord determină probleme de disponibilitate sau de acces la produse alimentare esențiale pentru asigurarea securității alimentare și în cazul în care această situație provoacă sau riscă să provoace dificultăți majore pentru partea ghaneză, aceasta va putea lua măsuri adecvate în conformitate cu procedurile prevăzute la articolul 25.

Articolul 21

Dispoziții speciale privind cooperarea administrativă

(1) Părțile convin asupra importanței cruciale a cooperării administrative pentru punerea în aplicare și controlul tratamentului preferențial acordat în temeiul prezentului titlu și își reiterează angajamentul de a combate neregulile și frauda în domeniul vamal și în aspectele conexe.

(2) Atunci când una dintre părți constată, pe baza unor informații obiective, lipsa cooperării administrative și/sau existența unor nereguli sau a fraudei, partea în cauză poate suspenda temporar tratamentul preferențial aferent produsului (produselor) în cauză, în conformitate cu prezentul articol.

(3) În sensul prezentului articol, prin lipsa cooperării administrative se înțelege, inter alia:

a) nerespectarea repetată a obligațiilor de a verifica caracterul de produs originar al produsului (produselor) în cauză;

b) refuzul repetat de a efectua controlul ulterior al dovezii de origine și/sau a comunica rezultatele acestuia sau întârzierea nejustificată cu care sunt îndeplinite aceste sarcini;

c) refuzul repetat sau întârzierea nejustificată în ceea ce privește obținerea autorizației de a realiza misiuni de cooperare administrativă pentru a verifica autenticitatea documentelor sau acuratețea informațiilor necesare pentru acordarea tratamentului preferențial în cauză.

În sensul prezentului articol, pot fi constatate nereguli sau fraudă, inter alia, atunci când are loc o creștere rapidă, fără o explicație satisfăcătoare, a importurilor de mărfuri care depășesc nivelul obișnuit al capacității de producție și export a celeilalte părți, corelată cu informații obiective privind existența unor nereguli sau a fraudei.

(4) Aplicarea unei suspendări temporare are loc în următoarele condiții:

(a) Partea care a constatat, pe baza unor informații obiective, lipsa cooperării administrative și/sau nereguli sau fraudă notifică fără întârzieri nejustificate Comitetul APE cu privire la constatările sale, furnizând informații obiective, și lansează consultări în cadrul Comitetului APE, pe baza tuturor informațiilor relevante și constatărilor obiective, în vederea găsirii unei soluții acceptabile pentru ambele părți.

(b) Atunci când părțile demarează consultări în cadrul Comitetului APE, astfel cum se prevede mai sus, și nu reușesc să ajungă la o soluție acceptabilă în termen de 3 luni de la efectuarea notificării, partea în cauză poate suspenda temporar tratamentul preferențial acordat produsului (produselor) în cauză. Suspendările temporare se notifică fără întârzieri nejustificate Comitetului APE.

(c) Suspendarea temporară în temeiul prezentul articol se limitează la ceea ce este necesar pentru a proteja interesele financiare ale părții în cauză. Aceasta nu depășește șase luni, perioadă care poate fi prelungită. Suspendarea temporară se notifică de îndată ce sunt adoptate Comitetului APE. Face obiectul unor consultări periodice în cadrul Comitetului APE, în special pentru a i se pune capăt de îndată ce condițiile de aplicare nu mai sunt întrunite.

(5) Odată cu notificarea Comitetului APE efectuată în temeiul alineatului 4 litera (a) din prezentul articol, partea în cauză ar trebui să publice în Jurnalul său Oficial o informare adresată importatorilor. În informarea către importatori ar trebui să se indice că în cazul produsului respectiv s-a constatat, pe baza unor informații obiective, lipsa cooperării administrative și/sau existența unor nereguli sau a fraudei.

Articolul 22

Gestionarea erorilor administrative

În caz de eroare comisă de către autoritățile competente în gestionarea adecvată a sistemului preferențial la export și, în special, în aplicarea dispozițiilor referitoare la definiția noțiunii de „produse originare” și la metodele de cooperare administrativă, atunci când această eroare are consecințe în ceea ce privește taxele la import, partea care suportă aceste consecințe poate să solicite Comitetului APE să examineze posibilitatea adoptării tuturor măsurilor care se impun pentru a remedia situația.







CAPITOLUL 2

Măsuri de protecție comercială

Articolul 23

Măsuri antidumping și compensatorii

(1) Sub rezerva dispozițiilor prezentului articol, nicio dispoziție a prezentului acord nu împiedică CE sau partea ghaneză să adopte măsurile antidumping sau compensatorii în conformitate cu acordurile corespunzătoare ale OMC. În sensul prezentului articol, originea este determinată în conformitate cu regulile de origine nepreferențiale ale părților.

(2) Înainte de a institui taxele antidumping sau compensatorii definitive asupra mărfurilor, părțile examinează posibilitatea unor soluții constructive, astfel cum sunt prevăzute în acordurile OMC aferente. Părțile vor putea iniția consultări adecvate în acest scop.

(3) CE notifică părții ghaneze primirea unei plângeri documentate corespunzător înainte de deschiderea oricărei anchete.

(4) Dispozițiile prezentului articol se aplică tuturor anchetelor deschise după intrarea în vigoare a prezentului acord.

(5) Dispozițiile prezentului articol nu se supun dispozițiilor de soluționare a diferendelor rezultate din prezentul acord.

Articolul 24

Măsuri de salvgardare multilaterale

(1) Sub rezerva dispozițiilor prezentului articol, nicio dispoziție a prezentului acord nu împiedică partea ghaneză și CE să adopte măsuri în conformitate cu articolul XIX din GATT 1994, Acordul OMC privind măsurile de salvgardare și articolul 5 din Acordul OMC privind agricultura. În sensul prezentului articol, originea este determinată în conformitate cu regulile de origine nepreferențiale ale părților.

(2) Fără a aduce atingere dispozițiilor alineatului (1), ținând cont de obiectivele de dezvoltare generale ale prezentului acord și de dimensiunea redusă a economiei din Ghana, CE exclude importurile provenite din Ghana de la orice măsuri adoptate în conformitate cu articolul XIX din GATT 1994, Acordul OMC privind măsurile de salvgardare și articolul 5 din Acordul OMC privind agricultura.

(3) Dispozițiile alineatului (2) se aplică pentru o perioadă de cinci ani, începând de la data intrării în vigoare a acordului. Cu cel puțin 120 de zile înainte de încheierea acestei perioade, Comitetul APE reexaminează aplicarea dispozițiilor respective având în vedere nevoile de dezvoltare specifice ale părții ghaneze pentru a stabili dacă aplicarea acestora ar trebui extinsă pentru o perioadă suplimentară.

(4) Dispozițiile alineatului (1) nu sunt reglementate de dispozițiile privind mecanismul de reglementare a litigiilor din prezentul acord.

Articolul 25

Salvgardare bilaterală

(1) În urma examinării soluțiilor alternative, o parte poate aplica măsuri de salvgardare pe o perioadă limitată, care să deroge de la dispozițiile articolelor 12 și 13 din capitolul 1 în condițiile și în conformitate cu procedurile prevăzute la prezentul articol.

(2) Măsurile de salvgardare menționate la alineatul (1) pot fi adoptate atunci când un produs originar din una dintre părți este importat pe teritoriul celeilalte părți în cantități atât de importante și în astfel de condiții încât cauzează sau riscă să cauzeze:

(a) un prejudiciu grav ramurii industriei naționale de produse similare sau direct concurente pe teritoriul părții importatoare sau

(b) disfuncționalități într-un sector al economiei, în special în cazul în care aceste disfuncționalități produc dificultăți sau probleme sociale majore care ar putea cauza o gravă deteriorare a situației economice a părții importatoare sau

(c) disfuncționalități pe piețele de produse agricole similare sau direct concurente ( 2 ) sau ale mecanismelor care reglementează acele piețe.

(3) Măsurile de salvgardare vizate de prezentul articol nu depășesc ceea ce este necesar pentru a preveni sau a remedia prejudiciul grav sau disfuncționalitățile, astfel cum sunt definite la alineatele (2), (4) și la alineatul (5) litera (b). Măsurile de salvgardare respective ale părții importatoare pot să cuprindă numai una sau mai multe din următoarele acțiuni:

(a) suspendarea reducerii suplimentare a nivelului taxei de import pentru produsul în cauză, prevăzută de prezentul acord;

(b) creșterea taxei vamale asupra produsului în cauză până la un nivel care nu depășește taxa vamală aplicată altor membri OMC; și

(c) introducerea contingentelor tarifare pentru produsul în cauză.

(4) Fără a aduce atingere alineatelor (1), (2) și (3), în cazul în care un produs originar din Ghana este importat în una sau mai multe regiuni ultraperiferice ale CE în cantități atât de importante și în astfel de condiții încât cauzează sau riscă să cauzeze una din situațiile menționate la alineatul (2) literele (a), (b) și (c), CE poate să adopte măsuri de supraveghere sau de salvgardare limitate la regiunea sau regiunile în cauză, în conformitate cu procedurile prevăzute la alineatele (6)-(9).

(5)

(a) Fără a aduce atingere alineatelor (1), (2) și (3), în cazul în care un produs originar din CE este importat în cantități atât de importante și în astfel de condiții încât cauzează sau riscă să cauzeze una din situațiile menționate la alineatul (2) literele (a), (b) și (c), partea ghaneză poate să adopte măsuri de supraveghere sau de salvgardare limitate la teritoriul său, în conformitate cu procedurile prevăzute la alineatele (6)-(9).

(b) Partea ghaneză poate să adopte măsuri de salvgardare în cazul în care, ca rezultat al reducerii taxelor, un produs originar din CE este importat pe teritoriul său în cantități atât de importante și în astfel de condiții încât cauzează sau riscă să cauzeze disfuncționalități unei industrii incipiente producătoare de produse similare sau direct concurente. Dispoziția este aplicabilă numai pentru o perioadă de zece ani de la data intrării în vigoare a prezentului acord. Măsurile trebuie adoptate în conformitate cu dispozițiile de la alineatele (6)-(9).

Cu toate acestea, această perioadă poate fi prelungită sub rezerva unui acord între părți atunci când, în ciuda potențialului de dezvoltare al industriei și al eforturilor efectiv depuse, acest obiectiv nu a fost realizat în special, din cauza conjuncturii economice mondiale sau a unor probleme serioase care afectează Ghana.

(6)

(a) Măsurile de salvgardare menționate la prezentul articol sunt menținute în vigoare numai în perioada necesară pentru a preveni sau remedia prejudiciul grav sau disfuncționalitățile, astfel cum sunt definite la alineatele (2), (4) și (5).

(b) Măsurile de salvgardare menționate la prezentul articol nu pot fi aplicate pentru o perioadă care depășește doi ani. În cazul în care circumstanțele care au justificat instituirea măsurilor de salvgardare continuă să existe, aceste măsuri pot fi prelungite pentru o perioadă suplimentară de maximum doi ani. În cazul în care Ghana aplică o măsură de salvgardare, sau în cazul în care CE aplică o măsură limitată la teritoriul uneia sau mai multor regiuni ultraperiferice, astfel de măsuri pot fi instituite totuși pentru o perioadă de maximum patru ani, iar în cazul în care circumstanțele care au justificat instituirea măsurilor de salvgardare continuă să existe, acestea pot fi prelungite pentru o perioadă suplimentară de patru ani.

(c) Măsurile de salvgardare menționate la prezentul articol care depășesc un an conțin dispoziții clare care prevăd eliminarea treptată a cauzelor și a măsurilor până cel târziu la sfârșitul perioadei stabilite.

(d) Sub rezerva unor circumstanțe excepționale care fac obiectul unei aprobări de către Comitetul APE, nu poate fi aplicată nicio măsură de salvgardare menționată la prezentul articol la importul unui produs care a făcut deja obiectul unei astfel de măsuri, timp de cel puțin un an de la data expirării măsurii respective.

(7) La punerea în aplicare a alineatelor anterioare, se aplică următoarele dispoziții:

(a) În cazul în care una dintre părți consideră că există una din circumstanțele prevăzute la alineatele (2), (4) și/sau (5), aceasta înaintează de îndată problema spre examinare Comitetului APE.

(b) Comitetul APE poate formula toate recomandările necesare pentru remedierea circumstanțelor apărute. În cazul în care Comitetul APE nu formulează nicio recomandare pentru remedierea circumstanțelor sau în cazul în care nu s-a găsit nicio altă soluție satisfăcătoare în termen de 30 de zile de la înaintarea problemei Comitetului APE, partea importatoare poate adopta măsurile adecvate pentru a remedia situația în conformitate cu prezentul articol.

(c) Înainte de adoptarea oricărei măsuri prevăzute la prezentul articol sau în cazurile în care se aplică alineatul (8) din prezentul articol, Ghana furnizează, în cel mai scurt timp, Comitetului APE toate informațiile relevante necesare unei analize în profunzime a situației, în vederea găsirii unei soluții acceptabile pentru părțile în cauză.

(d) La alegerea măsurilor de salvgardare în temeiul prezentului articol, trebuie să se acorde prioritate măsurilor care permit remedierea eficientă și rapidă a problemei apărute, perturbând cel mai puțin cu putință buna funcționare a prezentului acord.

(e) Orice măsuri de salvgardare adoptate în temeiul prezentului articol se notifică de îndată Comitetului APE și fac obiectul unor consultări periodice în cadrul acestuia, în special în vederea stabilirii unui calendar al eliminării acestora, de îndată ce circumstanțele permit acest lucru.

(8) Atunci când circumstanțele excepționale impun luarea unor măsuri imediate, partea importatoare în cauză, fie că este, după caz, CE sau Ghana, poate adopta cu titlu provizoriu măsurile prevăzute la alineatele (3), (4) și/sau (5), fără a respecta cerințele de la alineatul (7). Aceste măsuri pot fi luate pentru o perioadă maximă de 180 de zile în cazul în care măsurile sunt adoptate de CE și de 200 de zile în cazul în care măsurile sunt adoptate de Ghana sau în cazul în care măsurile luate de CE sunt limitate la teritoriul uneia sau mai multor regiuni ultraperiferice. Durata acestor măsuri provizorii este socotită ca o parte a perioadei inițiale și a oricărei prelungiri menționate la alineatul (6). În adoptarea acestor măsuri provizorii, se ține cont de interesul tuturor părților implicate. Partea importatoare în cauză informează cealaltă parte în cauză și înaintează de îndată problema spre examinare Comitetului APE.

(9) Dacă o parte importatoare supune importul unui produs unei proceduri administrative care are drept scop furnizarea rapidă de informații privind evoluția fluxurilor comerciale care pot provoca problemele menționate la prezentul articol, aceasta informează fără întârziere Comitetul APE.

(10) Acordul OMC nu va fi invocat în scopul de a împiedica o parte să adopte măsuri de salvgardare conforme cu prezentul articol.

Articolul 26

Cooperare

(1) Părțile recunosc importanța cooperării în materie de măsuri de protecție comercială.

(2) Părțile convin să coopereze, în conformitate cu dispozițiile de la articolul 4, inclusiv prin facilitarea măsurilor de asistență, în special în următoarele domenii:

(a) crearea unor regulamente și instituții pentru a asigura protecția comercială;

(b) dezvoltarea capacităților pentru utilizarea măsurilor de protecție comercială prevăzute în prezentul acord.







CAPITOLUL 3

Regimul vamal și facilitarea comerțului

Articolul 27

Obiective

(1) Părțile recunosc importanța regimului vamal și a facilitării comerțului în cadrul mediului comercial mondial în evoluție. Părțile convin să consolideze cooperarea în acest domeniu pentru a garanta că legislația și procedurile relevante, precum și capacitatea administrativă a administrațiilor competente îndeplinesc obiectivele de control eficient și de facilitare a comerțului și contribuie la promovarea dezvoltării și integrării regionale a țărilor semnatare.

(2) Părțile convin că nu vor fi compromise în niciun fel obiectivele legitime de politică publică, inclusiv cele legate de siguranță și prevenirea fraudelor.

(3) Părțile se angajează să asigure libera circulație a mărfurilor reglementate de prezentul acord pe teritoriile lor respective.

Articolul 28

Cooperare vamală și administrativă

(1) Pentru a garanta respectarea dispozițiilor din prezentul titlu și pentru a răspunde în mod eficient obiectivelor prevăzute la articolul 27, părțile:

(a) procedează la schimbul de informații privind legislația și procedurile în domeniul vamal;

(b) elaborează inițiative comune privind procedurile de import, export și de tranzit, precum și inițiative destinate să propună un serviciu eficace comunității de afaceri;

(c) cooperează în materie de automatizare a procedurilor vamale și a altor proceduri comerciale și, dacă este cazul, colaborează pentru instituirea de standarde comune pentru schimburile de date;

(d) definesc, în măsura în care este posibil, poziții comune în cadrul organizațiilor internaționale în domeniul vamal, cum ar fi OMC, Organizația Mondială a Vămilor (OMV), Organizația Națiunilor Unite (ONU) și Conferința Națiunilor Unite pentru Comerț și dezvoltare (UNCTAD);

(e) cooperează în materie de planificare și furnizare a asistenței tehnice în special în vederea facilitării reformelor vamale și de facilitare a comerțului, în conformitate cu dispozițiile prezentului acord; și

(f) promovează coordonarea între agențiile conexe, atât la nivel intern, cât și peste hotare.

(2) Fără a aduce atingere alineatului (1), administrațiile părților își acordă asistență administrativă reciprocă în domeniul vamal, în conformitate cu dispozițiile Protocolului privind asistența administrativă reciprocă în domeniul vamal.

Articolul 29

Legislație și proceduri vamale

(1) Părțile convin asupra faptului că legislațiile lor comerciale și vamale, dispozițiile și procedurile fiecăreia din acestea sunt întemeiate pe instrumentele și standardele internaționale aplicabile în domeniul vamal și comercial, în special elementele de fond ale Convenției de la Kyoto revizuită privind simplificarea și armonizarea procedurilor vamale, cadrul normativ al OMV pentru securitatea și facilitarea comerțului mondial, modelul de date vamale al OMV și Sistemul armonizat de descriere și codificare a mărfurilor („SA”).

Părțile asigură liberul tranzit al mărfurilor pe teritoriul lor, pe itinerarul cel mai convenabil pentru tranzit.

Restricțiile, controalele sau eventualele cerințe trebuie să se întemeieze pe un obiectiv legitim de politică publică și trebuie să fie nediscriminatorii, proporționale și aplicate în mod uniform.

Fără a aduce atingere derulării controalelor și supravegherii vamale legitime, părțile acordă mărfurilor în tranzit, cu destinația sau provenind de pe teritoriul oricărei părți, un tratament nu mai puțin favorabil decât cel acordat mărfurilor proprii, la export, import și la circulația acestora.

Părțile instituie regimuri de transport sub control vamal care permit tranzitul mărfurilor fără obligația de a plăti taxe vamale și alte impuneri, sub rezerva depunerii garanțiilor adecvate.

Părțile promovează și pun în aplicare regimuri regionale de tranzit cu scopul de a reduce barierele din calea comerțului.

Părțile se bazează pe și utilizează standardele și instrumentele internaționale relevante pentru tranzitare.

Părțile asigură cooperarea și coordonarea tuturor autorităților și agențiilor interesate de pe teritoriile lor pentru a facilita traficul în tranzit și pentru a promova cooperarea transfrontalieră.

(2) Pentru a îmbunătăți metodele de lucru, garantând în același timp respectarea principiilor de nediscriminare, transparență, eficiență, integritate și responsabilitate, părțile se angajează:

(a) să facă noi pași în sensul reducerii, simplificării și standardizării datelor și a documentației cerute de autoritățile vamale și de alte agenții;

(b) să simplifice, acolo unde este posibil, cerințele și formalitățile pentru acordarea liberului de vamă și vămuirea rapidă a mărfurilor;

(c) să instituie proceduri eficiente, rapide și nediscriminatorii, care să permită dreptul de a face recurs împotriva acțiunilor, hotărârilor și deciziilor administrative ale autorităților vamale sau ale altor agenții, care afectează importul, exportul sau mărfurile aflate în tranzit. Procedurile de recurs vor fi ușor accesibile, inclusiv întreprinderilor mici și mijlocii, iar taxele aferente vor fi rezonabile și proporționale cu costurile aferente introducerii recursului;

(d) să asigure menținerea unor înalte standarde de integritate, prin aplicarea măsurilor care reflectă principiile prevăzute de convențiile și instrumentele internaționale aplicabile în acest domeniu.

Articolul 30

Relațiile cu mediul de afaceri

Părțile convin:

(a) să garanteze că publicul poate accesa toate informațiile privind legislația, procedurile, redevențele și impunerile, pe cât posibil prin mijloace electronice, precum și documentele justificative ale acestora;

(b) asupra necesității unor consultări periodice și în timp util cu reprezentanții comerciali privind propunerile legislative și procedurile referitoare la aspectele vamale și cele în materie de comerț; în acest scop, părțile instituie mecanisme adecvate de consultare periodică între autoritățile administrative și mediul de afaceri;

(c) că ar trebui să existe o perioadă suficientă între publicarea și intrarea în vigoare a oricărei legislații, proceduri, redevențe sau impuneri noi sau modificate; Părțile se angajează să facă publice informațiile disponibile relevante de natură administrativă, inclusiv cerințele și procedurile de intrare, orarele și modul de funcționare al birourilor vamale situate în porturi și în punctele de trecere a frontierei, precum și punctele de contact pentru cererile de informații;

(d) să favorizeze cooperarea între operatorii economici și administrațiile competente prin utilizarea de proceduri nearbitrare și accesibile publicului, cum ar fi memorandumurile de înțelegere, bazate pe cele promulgate de OMV;

(e) să garanteze că vămile lor respective și cerințele și procedurile vamale conexe continuă să răspundă necesităților mediului de afaceri, sunt conforme cu cele mai bune practici și că rămân cât mai puțin restrictive asupra comerțului.

Articolul 31

Evaluarea vamală

(1) Articolul VII din GATT 1994 și Acordul privind punerea în aplicare a articolului VII din GATT 1994 reglementează normele de determinare a valorii în vamă aplicate în cadrul schimburilor comerciale reciproce dintre părți.

(2) Părțile cooperează în vederea adoptării unei abordări comune privind chestiunile legate de evaluare vamală.

Articolul 32

Punerea în aplicare regională în Africa de Vest

Părțile convin să faciliteze progresul reformelor în domeniul vămilor în regiunea Africa de Vest.

Articolul 33

Continuarea negocierilor în domeniul vamal și al facilitării comerțului

În cadrul negocierilor unui APE general, părțile convin să continue negocierile privind prezentul capitol în scopul de a-l completa într-un cadru regional.

Articolul 34

În cadrul Comitetului APE, părțile instituie un Comitet special pentru vămi și facilitarea comerțului, alcătuit din reprezentanți ai părților. Acest comitet raportează Comitetului APE. În cadrul său se discută toate aspectele vamale de natură să faciliteze schimburile comerciale între părți și monitorizează punerea în aplicare și administrarea prezentului capitol, precum și punerea în aplicare a regulilor de origine.

Articolul 35

Cooperare

(1) Părțile recunosc importanța cooperării în materie de politică vamală și facilitare a comerțului în scopul de a pune în aplicare prezentul acord.

(2) Părțile convin să coopereze, în conformitate cu dispozițiile articolului 4, inclusiv prin facilitarea măsurilor de asistență, în special în următoarele domenii:

(a) elaborarea unor dispoziții adecvate și simplificate ale actelor cu putere de lege și ale normelor administrative;

(b) informarea și sensibilizarea operatorilor, inclusiv formarea personalului în cauză;

(c) dezvoltarea capacităților, modernizarea și interconectarea administrațiilor vamale.







CAPITOLUL 4

Bariere tehnice în calea comerțului și măsuri sanitare și fitosanitare

Articolul 36

Obligații multilaterale și contextul general

Părțile își reafirmă drepturile și obligațiile în temeiul Acordului de instituire a OMC și, în special, al acordurilor OMC privind aplicarea măsurilor sanitare și fitosanitare (denumit în continuare „Acordul SPS al OMC”) și privind barierele tehnice în calea comerțului (denumit în continuare „Acordul TBT al OMC”). Părțile își reafirmă totodată drepturile și obligațiile în cadrul Convenției internaționale pentru protecția plantelor (IPPC), CODEX Alimentarius și al Organizației mondiale pentru sănătatea animalelor (OIE).

Părțile își reafirmă angajamentul de a îmbunătăți sănătatea publică în Ghana, în special prin consolidarea capacităților acesteia de a identifica produsele neconforme.

Aceste angajamente, drepturi și obligații stau la baza activității părților în temeiul prezentului capitol.

Articolul 37

Obiective

Obiectivul prezentului capitol este facilitarea comerțului cu mărfuri între părți și creșterea capacităților acestora de a identifica, preveni și elimina barierele inutile din calea comerțului între părți, prin intermediul reglementărilor tehnice, al standardelor, al procedurilor de evaluare a conformității aplicate de o parte sau de cealaltă, menținând în același timp capacitatea părților de a proteja sănătatea publică, animală și a plantelor.

Articolul 38

Domeniu de aplicare și definiție

(1) Dispozițiile prezentului capitol se aplică reglementărilor și standardelor tehnice, precum și procedurilor de evaluare a conformității definite în acordul TBT al OMC și măsurilor sanitare și fitosanitare (denumite în continuare „măsuri SPS”), astfel cum au fost definite în acordul SPS al OMC în măsura în care acestea afectează schimburile comerciale între părți.

(2) În sensul prezentului capitol și în absența unor indicații contrare, definițiile acordurilor TBT și SPS ale OMC, din Codex Alimentarius, din IPPC și ale OIE se aplică, inclusiv pentru orice trimitere la „produse” din prezentul capitol.

Articolul 39

Autorități competente

Autoritățile competente din cele două părți în ceea ce privește punerea în aplicare a măsurilor prevăzute de prezentul capitol sunt descrise în apendicele II.

În conformitate cu articolul 41, părțile se informează reciproc cu privire la orice modificare importantă privind autoritățile competente menționate în apendicele II. În acest caz, Comitetul APE adoptă o modificare a apendicelui II.

Articolul 40

Împărțirea pe zone cu statut sanitar și fitosanitar

În ceea ce privește condițiile de import, părțile pot să propună și să identifice, de la caz la caz, zonele care dețin un statut sanitar sau fitosanitar definit, ținând seama de articolul 6 din acordul SPS al OMC.

Articolul 41

Transparența condițiilor comerciale și schimbul de informații

(1) Părțile se informează reciproc cu privire la orice modificare a cerințelor lor tehnice la importul de produse (inclusiv animale vii și plante).

(2) În conformitate cu recomandările SPS, părțile convin să se informeze reciproc, în scris și într-un termen cât mai scurt, cu privire la măsurile luate sau care urmează să fie luate pentru a împiedica importul de bunuri în scopul rezolvării unei probleme legate de sănătate (publică, animală sau a plantelor), siguranță și mediu.

(3) Părțile convin să schimbe informații în scopul cooperării pentru a garanta faptul că produsele lor respectă reglementările tehnice și standardele necesare pentru a permite accesul reciproc la piețele lor.

(4) De asemenea, părțile procedează la un schimb direct de informații privind alte subiecte pe care le consideră de comun acord ca având o importanță potențială pentru relațiile lor comerciale, inclusiv aspectele de siguranță alimentară, apariția bruscă a bolilor la animale și plante, avizele științifice și alte evenimente importante referitoare la siguranța produselor. În special, părțile se angajează să se informeze reciproc atunci când aplică principiul împărțirii pe zone cu statut sanitar și fitosanitar, astfel după cum este prevăzut la articolul 6 din Acordul SPS al OMC.

(5) Părțile convin să schimbe informații în domeniul supravegherii epidemiologice a bolilor la animale. De asemenea, în domeniul fitosanitar, părțile schimbă informații privind incidența dăunătorilor care prezintă un pericol cunoscut și imediat pentru cealaltă parte.

(6) Părțile convin să coopereze în vederea alertării reciproce rapide atunci când noile reguli regionale ar putea avea un impact asupra schimburilor lor comerciale reciproce.

Articolul 42

Cooperarea în cadrul organismelor internaționale

Părțile convin să coopereze în cadrul organismelor internaționale de standardizare, inclusiv prin facilitarea participării reprezentanților părții ghaneze la reuniunile acestor organisme.

Articolul 43

Cooperare

(1) Părțile recunosc importanța cooperării în domeniul reglementărilor tehnice, al standardelor și al procedurilor de evaluare a conformității, precum și în ceea ce privește măsurile sanitare și fitosanitare prevăzute pentru punerea în aplicare a prezentul acord.

(2) Părțile convin să coopereze, în conformitate cu dispozițiile articolului 4, în vederea îmbunătățirii calității și competitivității produselor prioritare pentru Ghana și accesului pe piața Comunității Europene, inclusiv prin măsuri de asistență, în special de natură financiară, în următoarele domenii:

(a) instituirea unui cadru adecvat pentru schimbul de informații și împărtășirea experienței între părți;

(b) adoptarea de standarde și reglementări tehnice, proceduri de evaluare a conformității și de măsuri sanitare și fitosanitare armonizate la nivel regional pe baza standardelor internaționale în domeniu.

(c) consolidarea capacităților părților interesate publice și private, inclusiv informarea și formarea, pentru a ajuta exportatorii să se conformeze la normele și standardele CE și pentru a putea participa în cadrul organizațiilor internaționale.

(d) dezvoltarea capacităților naționale pentru evaluarea conformității produselor și pentru accesul pe piața CE.







TITLUL IV

SERVICII, INVESTIȚII ȘI NORME COMERCIALE

Articolul 44

Pe baza Acordului de la Cotonou, părțile se angajează să coopereze în scopul de a facilita toate măsurile necesare care să ducă la încheierea în cel mai scurt timp a unui APE general între CE și Africa de Vest în ansamblul ei, în următoarele domenii:

(a) comerțul cu servicii și comerțul electronic;

(b) investiții;

(c) concurență;

(d) proprietate intelectuală.

Părțile iau toate măsurile necesare pentru a încuraja încheierea unui acord de parteneriat economic general între CE și Africa de Vest înainte de încheierea anului 2008.

În ceea ce privește aceste aspecte, precum și orice alte aspecte cu privire la care părțile pot cădea de acord, părțile sprijină negocierile pentru un APE general pe baza Foii de Parcurs CE-Africa de Vest și a dezvoltărilor ulterioare adoptării acesteia. Acestea salută abordarea în două etape care debutează prin formularea și punerea în aplicare a politicilor regionale și dezvoltarea capacităților regionale și, într-o a doua etapă, prin aprofundarea dispozițiilor comerciale CE-Africa de Vest convenite de comun acord în ceea ce privește aceste aspecte.

Prezentul articol nu aduce atingere poziției organizațiilor regionale privind aspectele menționate mai sus.







TITLUL V

EVITAREA DIFERENDELOR ȘI SOLUȚIONAREA ACESTORA







CAPITOLUL 1

Obiectiv și domeniu de aplicare

Articolul 45

Obiectiv

Obiectivul prezentului titlu este de a evita și de a soluționa orice diferende între părți pentru a se putea ajunge la soluții de comun acord.

Articolul 46

Domeniul de aplicare

(1) Prezentul titlu se aplică în cazul oricărui diferend privind interpretarea sau aplicarea prezentului acord, cu excepția dispozițiilor din titlul II și exceptând cazul în care există dispoziții contrare exprese.

(2) Fără a aduce atingere alineatului (1), procedura stabilită la articolul 98 din Acordul de la Cotonou este aplicabilă în eventualitatea unui diferend privind dezvoltarea cooperării financiare, astfel cum se prevede în Acordul de la Cotonou.







CAPITOLUL 2

Consultări și mediere

Articolul 47

Consultări

(1) Părțile depun eforturi pentru soluționarea litigiilor menționate la articolul 46, prin inițierea de consultări cu bună-credință, în scopul de a se ajunge la o soluție de comun acord.

(2) O parte solicită consultări celeilalte părți printr-o cerere în scris, o copie fiind transmisă Comitetului APE, care identifică măsura contestată și dispozițiile din acord cu care partea consideră că măsura nu este în conformitate.

(3) Se organizează consultări în termen de patruzeci de zile de la data depunerii cererii. Consultările sunt considerate încheiate în termen de 60 de zile de la data depunerii cererii, cu excepția cazului în care părțile convin să continue consultările. Toate informații comunicate pe parcursul consultărilor rămân confidențiale.

(4) Consultările privind aspectele urgente, inclusiv acelea privind bunurile perisabile sau de sezon se organizează în termen de 15 zile de la data depunerii cererii și sunt considerate încheiate în termen de 30 de zile de la data depunerii cererii.

(5) În cazul în care consultările nu sunt organizate în termenele prevăzute la alineatul (3) sau (4) sau în cazul în care consultările au fost încheiate și nu s-a ajuns la nicio o soluție de comun acord, partea reclamantă poate solicita instituirea unei comisii de arbitraj, în conformitate cu articolul 49.

Articolul 48

Mediere

(1) În cazul în care consultările nu duc la o soluție de comun acord, părțile pot conveni să recurgă la un mediator. Problema menționată în cererea pentru consultări constituie obiectul medierii, sub rezerva cazului în care părțile hotărăsc altfel.

(2) Cu excepția cazului în care părțile convin asupra unui mediator în termen de zece zile de la data înțelegerii privind solicitarea unei medieri, președintele Comitetului APE sau delegatul acestuia selectează prin tragere la sorți un mediator dintr-un grup de persoane care se află pe lista menționată la articolul 20 și care nu sunt resortisanți ai niciuneia dintre părți. Selectarea are loc în termen de 20 de zile de la data depunerii înțelegerii privind solicitarea unei medieri, în prezența unui reprezentant al fiecărei părți. Mediatorul convoacă o reuniune cu părțile, nu mai târziu de 30 de zile după ce a fost selectat. Mediatorul primește opiniile fiecărei părți nu mai târziu de 15 zile înainte de reuniune și comunică un aviz nu mai târziu de 45 de zile după ce a fost selectat.

(3) Avizul mediatorului poate include o recomandare privind modul de soluționare a diferendului, în conformitate cu dispozițiile articolului 53. Avizul mediatorului nu are caracter obligatoriu.

(4) Părțile pot conveni asupra modificării termenelor menționate la alineatul (2). De asemenea, mediatorul poate decide să modifice termenele respective la solicitarea oricăreia dintre părți sau din proprie inițiativă, având în vedere dificultățile speciale cu care se confruntă partea în cauză sau complexitatea cazului.

(5) Procedurile de mediere, cu precădere toate informațiile comunicate și pozițiile luate de părți pe parcursul acestor proceduri rămân confidențiale.







CAPITOLUL 3

Proceduri de soluționare a litigiilor







Secțiunea I

Procedura de arbitraj

Articolul 49

Inițierea procedurii de arbitraj

(1) În cazul în care părțile nu reușesc să soluționeze litigiul prin recurgerea la consultări, astfel cum se prevede la articolul 47, sau prin recurgerea la mediere, astfel cum se prevede la articolul 48, partea reclamantă poate solicita instituirea unei comisii de arbitraj.

(2) Cererea de instituire a unei comisii de arbitraj este adresată în scris părții pârâte și Comitetului APE. În cererea sa, partea reclamantă identifică măsurile specifice contestate și explică modul în care astfel de măsuri constituie o încălcare a dispozițiilor prezentului acord.

Articolul 50

Instituirea comisiei de arbitraj

(1) O comisie de arbitraj este formată din trei arbitri.

(2) În termen de zece zile de la data prezentării cererii de instituire a unei comisii de arbitraj Comitetului APE, părțile se consultă reciproc pentru a ajunge la un acord privind alcătuirea comisiei de arbitraj.

(3) În cazul în care părțile nu reușesc să convină asupra componenței acesteia în termenul prevăzut la alineatul (2), oricare dintre părți poate cere președintelui Comitetului APE sau delegatului acestuia să selecteze cei trei membri prin tragere la sorți din lista stabilită în temeiul articolului 64, unul dintre persoanele propuse de partea reclamantă, unul dintre persoanele propuse de partea pârâtă și unul dintre persoanele selectate de părți pentru a acționa în calitate de președinte. În cazul în care părțile convin asupra unuia sau mai multora dintre membrii comisiei de arbitraj, oricare dintre membrii rămași este selectat în conformitate cu aceeași procedură.

(4) Președintele Comitetului APE sau delegatul acestuia selectează arbitrii, în prezența câte unui reprezentant al fiecărei părți, în termen de cinci zile de la cererea menționată la alineatul (3), depusă de una dintre părți.

(5) Data instituirii comisiei de arbitraj este data la care sunt selectați cei trei arbitri.

Articolul 51

Raportul intermediar al comisiei de arbitraj

Comisia de arbitraj comunică părților un raport intermediar care include atât secțiunea descriptivă, cât și constatările și concluziile acesteia, de regulă, nu mai târziu de 120 de zile de la data instituirii comisiei de arbitraj. Orice parte poate prezenta comentarii în scris comisiei de arbitraj referitoare la aspecte precise din raportul intermediar al acesteia, în termen de 15 zile de la comunicarea raportului.

Articolul 52

Hotărârea comisiei de arbitraj

(1) Comisia de arbitraj comunică părților și Comitetului APE hotărârea sa în termen de 150 de zile de la data instituirii comisiei de arbitraj. Atunci când consideră că termenul limită nu poate fi respectat, președintele comisiei de arbitraj trebuie să comunice în scris acest lucru părților și Comitetului APE, precizând motivele întârzierii și data la care comisia plănuiește să își finalizeze activitatea. În niciun caz hotărârea nu este notificată la mai mult de 180 de zile de la data instituirii comisiei de arbitraj.

(2) În cazuri de urgență, inclusiv în cele care privesc bunuri perisabile și de sezon, comisia de arbitraj depune toate eforturile pentru a-și pronunța hotărârea în termen de 75 de zile de la data instituirii acesteia. În niciun caz pronunțarea hotărârii nu trebuie să dureze mai mult de 90 de zile de la instituirea comisiei. Comisia de arbitraj poate pronunța o hotărâre preliminară în termen de zece zile de la instituirea sa care să ateste dacă respectivul caz este urgent sau nu.

(3) Fiecare dintre părți poate solicita comisiei de arbitraj să formuleze o recomandare privind modul în care partea pârâtă ar putea să își asigure punerea în conformitate.







Secțiunea II

Conformare

Articolul 53

Conformarea cu hotărârea comisiei de arbitraj

Fiecare parte ia toate măsurile necesare pentru a se conforma hotărârii comisiei de arbitraj, iar părțile depun toate eforturile pentru a conveni asupra unui termen în care să se conformeze hotărârii.

Articolul 54

Termenul rezonabil prevăzut pentru punerea în conformitate

(1) În termen de 30 de zile de la notificarea hotărârii comisiei de arbitraj părților, partea pârâtă notifică părții reclamante și Comitetului APE perioada necesară pentru punerea în conformitate („termen rezonabil”).

(2) În cazul în care există un dezacord între părți cu privire la termenul rezonabil de conformare la hotărârea comisiei de arbitraj, partea reclamantă poate solicita în scris comisiei de arbitraj, în termen de 20 de zile de la notificarea comunicată de partea pârâtă, să stabilească durata perioadei rezonabile. Această cerere este notificată în același timp celeilalte părți și Comitetului APE. Comisia de arbitraj comunică părților și Comitetului APE hotărârea sa în termen de 30 de zile de la data depunerii cererii.

(3) Atunci când stabilește durata termenului rezonabil, comisia de arbitraj ia în considerare timpul necesar în mod normal părții pârâte să adopte măsuri legislative sau administrative comparabile cu cele identificate de partea pârâtă ca fiind necesare pentru asigurarea punerii în conformitate. În egală măsură, comisia de arbitraj ia în considerare constrângerile care pot afecta adoptarea de către partea pârâtă a măsurilor necesare.

(4) În cazul în care comisia inițială de arbitraj sau unii dintre membrii săi nu pot să se întrunească din nou, se aplică procedurile prevăzute la articolul 50. Termenul pentru notificarea hotărârii este de 45 de zile de la data depunerii cererii menționate la alineatul (2).

(5) Termenul rezonabil poate fi extins cu acordul părților.

Articolul 55

Reexaminarea măsurilor adoptate pentru punerea în conformitate cu hotărârea comisiei de arbitraj

(1) Partea pârâtă notifică cealaltă parte și Comitetul APE, înainte de încheierea termenului rezonabil, cu privire la orice măsură adoptată pentru a respecta hotărârea comisiei de arbitraj.

(2) În cazul în care există un dezacord între părți cu privire la compatibilitatea oricăreia dintre măsurile notificate în temeiul alineatului (1) cu dispozițiile prezentului acord, partea reclamantă poate cere în scris comisiei de arbitraj să se pronunțe în această privință. Cererea identifică măsura specifică în discuție și explică modul în care măsura respectivă este incompatibilă cu dispozițiile prezentului acord. Comisia de arbitraj își notifică hotărârea în termen de 90 de zile de la data depunerii cererii. În cazuri de urgență, inclusiv în cele care privesc bunuri perisabile și de sezon, comisia de arbitraj își pronunță hotărârea în termen de 45 de zile de la data depunerii cererii.

(3) În cazul în care comisia inițială de arbitraj sau unii dintre membrii săi nu pot să se întrunească din nou, se aplică procedurile prevăzute la articolul 50. Termenul pentru notificarea hotărârii este de 105 de zile de la data depunerii cererii menționate la alineatul (2).

Articolul 56

Soluții temporare în caz de nepunere în conformitate

(1) În cazul în care partea pârâtă nu notifică măsurile adoptate pentru a respecta hotărârea comisiei de arbitraj înainte de expirarea termenului rezonabil sau în cazul în care comisia de arbitraj hotărăște că măsura notificată în conformitate cu articolul 55 alineatul (1) nu este conformă cu obligațiile care revin părții respective în temeiul articolului 53, partea pârâtă prezintă, în cazul în care partea reclamantă îi solicită acest lucru, o ofertă de compensare temporară.

(2) În cazul în care nu se ajunge la niciun acord privind compensarea, în termen de 30 de zile de la încheierea termenului rezonabil sau de la hotărârea comisiei de arbitraj în temeiul articolului 55, conform căreia o măsură adoptată pentru a asigura conformarea nu este compatibilă cu dispozițiile articolului 53, partea reclamantă are dreptul, în urma notificării celeilalte părți, să adopte măsuri corespunzătoare. Atunci când adoptă astfel de măsuri, partea reclamantă se străduiește să selecteze măsuri care afectează în cea mai redusă măsură obiectivele prezentului acord și ia în considerare impactul acestora asupra economiei părții pârâte.

În nicio împrejurare, măsurile adecvate menționate în prezentul alineat nu aduc atingere asistenței pentru dezvoltare acordate Ghanei.

(3) CE face dovadă de moderație cu privire la solicitarea unei compensații sau la adoptarea de măsuri adecvate în temeiul alineatelor (1) și (2) și va ține seama de situația de țară în curs de dezvoltare a părții ghaneze.

(4) Compensarea sau măsurile adecvate sunt temporare și se aplică numai până în momentul retragerii sau modificării oricărei măsuri considerate ca încălcând dispozițiile articolului 53, astfel încât să se asigure punerea în conformitate a acesteia cu dispozițiile respective până în momentul în care părțile au convenit să soluționeze diferendul.

Articolul 57

Reexaminarea măsurilor adoptate pentru punerea în conformitate după adoptarea măsurilor adecvate

(1) Partea pârâtă notifică celeilalte părți și Comitetului APE orice măsură adoptată pentru a se conforma hotărârii comisiei de arbitraj și cererea sa ca partea reclamantă să înceteze aplicarea măsurilor adecvate.

(2) În cazul în care părțile nu ajung la un acord privind compatibilitatea măsurii notificate cu dispozițiile prezentului acord, în termen de 30 de zile de la data depunerii notificării, partea reclamantă cere în scris comisiei de arbitraj să hotărască în această privință. Cererea este notificată celeilalte părți și Comitetului APE. Comisia de arbitraj comunică părților și Comitetului APE hotărârea sa, în termen de 45 de zile de la data depunerii cererii. În cazul în care comisia de arbitraj hotărăște că măsurile adoptate pentru a asigura punerea în conformitate nu respectă dispozițiile prezentului acord, comisia de arbitraj hotărăște dacă partea reclamantă poate continua să aplice măsuri adecvate. În cazul în care comisia de arbitraj hotărăște că măsurile adoptate pentru a asigura punerea în conformitate respectă dispozițiile prezentului acord, se încetează aplicarea măsurilor adecvate.

(3) În cazul în care comisia inițială de arbitraj sau unii dintre membrii săi nu pot să se întrunească din nou, se aplică procedurile prevăzute la articolul 50. Termenul pentru notificarea hotărârii este de 60 de zile de la data depunerii cererii menționate la alineatul (2).







Secțiunea III

Dispoziții comune

Articolul 58

Soluții de comun acord

În temeiul prezentului titlu, în orice moment, părțile pot ajunge la o soluție de comun acord într-un diferend. Părțile notifică Comitetul APE cu privire la acordul lor față de o astfel de soluție. În momentul adoptării soluției de comun acord, procedura este încheiată.

Articolul 59

Norme de procedură

(1) Procedurile privind soluționarea diferendelor, în temeiul capitolului III din prezentul titlu, sunt reglementate de normele de procedură care sunt adoptate de Consiliul mixt EPA, în decurs de 3 luni de la înființarea acestuia.

(2) Orice reuniune a comisiei de arbitraj este deschisă publicului, în conformitate cu normele de procedură, cu excepția cazului în care comisia de arbitraj hotărăște altfel din proprie inițiativă sau la cererea părților.

Articolul 60

Informații și consiliere tehnică

La cererea unei părți sau din proprie inițiativă, comisia își poate procura informații din orice sursă pe care o consideră potrivită pentru procedura comisiei de arbitraj, inclusiv de la părțile implicate în diferend. Comisia de arbitraj are, de asemenea, dreptul să solicite opinia pertinentă a experților, după caz. Părțile interesate sunt autorizate să prezinte observații cu titlu de „amicus curiae” comisiei de arbitraj, în conformitate cu normele de procedură. Orice informații obținute în acest fel trebuie comunicate fiecăreia dintre părți și fac obiectul observațiilor acestora.

Articolul 61

Regimul lingvistic al observațiilor

Observațiile scrise sau orale ale părților se formulează în oricare dintre limbile oficiale ale părților. Părțile încearcă totuși, pe cât posibil, să adopte o limbă oficială comună celor două părți ca limbă de lucru comună și țin seama, în special de faptul că partea ghaneză este o țară în curs de dezvoltare, mai ales cu privire la dificultățile de traducere.

Articolul 62

Reguli de interpretare

Orice comisie de arbitraj interpretează dispozițiile prezentului acord în conformitate cu normele obișnuite de interpretare a dreptului public internațional, inclusiv în conformitate cu Convenția de la Viena privind dreptul tratatelor. Hotărârile comisiei de arbitraj nu pot nici spori nici reduce drepturile și obligațiile prevăzute de dispozițiile prezentului acord.

Articolul 63

Hotărârile comisiei de arbitraj

(1) Comisia de arbitraj depune toate eforturile pentru a lua orice decizie prin consens. Cu toate acestea, în cazul în care nu se poate ajunge la o decizie prin consens, se decide asupra aspectului în discuție printr-un vot în majoritate. Totuși, opiniile divergente ale arbitrilor nu se publică în niciun caz.

(2) Hotărârea prezintă constatările efective, aplicabilitatea dispozițiilor relevante din prezentul acord și justificarea oricăreia dintre constatările și concluziile sale. Comitetul APE pune hotărârile comisiei de arbitraj la dispoziția publicului, cu excepția cazului în care hotărăște în mod contrar.







CAPITOLUL 4

Dispoziții generale

Articolul 64

Lista arbitrilor

(1) Comitetul APE, stabilește, în cel mult trei luni de la aplicarea provizorie a prezentului protocol, o listă cu 15 persoane care doresc și sunt în măsură să fie arbitri. Fiecare dintre părți alege cinci persoane în calitate de arbitri. Cele două părți convin, de asemenea, asupra a cinci persoane care nu sunt resortisanți ai niciuneia dintre părți și cărora li se încredințează funcția de președinte al comisiei de arbitraj. Comitetul APE se va asigura că lista este menținută permanent la acest nivel.

(2) Arbitrii trebuie să dețină cunoștințe de specialitate sau experiență în drept și în comerț internațional. Ei sunt independenți, își exercită funcțiile în nume propriu, nu acceptă instrucțiuni din partea vreunei organizații sau vreunui guvern, nu au legătură cu guvernul vreuneia dintre părți și se supun Codului de conduită anexat la normele de procedură.

(3) Comitetul APE poate stabili o listă suplimentară de 15 persoane care dețin cunoștințe sectoriale specializate privind aspectele specifice vizate de APE preliminar. În cazul în care se recurge la procedura de selecție menționată la articolul 50 alineatul (2), președintele Comitetului APE poate utiliza o astfel de listă sectorială cu acordul ambelor părți.

Articolul 65

Relația cu obligațiile față de OMC

(1) Comisiile de arbitraj instituite în temeiul prezentului acord nu se pronunță asupra diferendelor legate de drepturile și obligațiile fiecărei părți, în temeiul Acordului de instituire a OMC.

(2) Recurgerea la dispozițiile privind soluționarea litigiilor din prezentul acord nu aduce atingere niciunei acțiuni inițiate în cadrul OMC, inclusiv unei acțiuni de soluționare a litigiilor. Cu toate acestea, atunci când o parte a inițiat, în legătură cu o anumită măsură, o procedură de soluționare a litigiilor, în temeiul fie al articolului 49 alineatul (1), fie în temeiul Acordului OMC, aceasta nu poate iniția o procedură de soluționare a litigiilor cu privire la aceeași măsură, în celălalt for, înainte ca prima procedură să se fi încheiat. În sensul prezentului alineat, se consideră că o parte a inițiat o procedură de soluționare a litigiilor, în temeiul Acordului OMC, din momentul în care a depus o cerere de instituire a unei comisii speciale, în temeiul articolului 6 din Memorandumul OMC de înțelegere privind soluționarea litigiilor.

(3) Prezentul acord nu poate împiedica părțile să aplice suspendarea obligațiilor autorizată de organismul de soluționare a litigiilor din cadrul OMC.

Articolul 66

Termene

(1) Toate termenele prevăzute în prezentul titlu, inclusiv termenele pentru comisiile de arbitraj de notificare a hotărârilor acestora, sunt calculate în zile calendaristice începând din ziua următoare acțiunii sau faptei la care se referă.

(2) Orice termene menționate în prezentul titlu pot fi prelungite prin acordul comun al părților.

Articolul 67

Modificarea titlului V

Atât Comitetul APE, cât și fiecare dintre părți poate avea inițiativa în vederea cererii de modificare a prezentului titlu. Cererile de modificare sunt examinate de Comitetul APE. Modificările intră în vigoare doar după aprobarea părților.







TITLUL VI

EXCEPȚII GENERALE

Articolul 68

Clauza privind excepțiile generale

Sub rezerva cerinței conform căreia aceste măsuri nu sunt puse în aplicare într-un mod care ar constitui un mijloc de discriminare arbitrară sau nejustificată între părți atunci când trebuie să prevaleze condiții similare sau o restricție disimulată privind comerțul cu bunuri și servicii sau privind stabilirea, nicio dispoziție a prezentului acord nu se interpretează ca împiedicând adoptarea sau aplicarea de către părți a măsurilor care:

(a) sunt necesare pentru protejarea securității publice și moralității publice sau pentru menținerea ordinii publice;

(b) sunt necesare pentru protejarea vieții sau sănătății oamenilor, animalelor sau plantelor;

(c) sunt necesare pentru a asigura respectarea legilor sau regulamentelor care sunt conforme cu dispozițiile prezentului acord, inclusiv acelea privind: (i) prevenirea practicilor neloiale și frauduloase sau la remedierea efectelor unui neajuns de ordin contractual; (ii) protecția vieții private a persoanelor în legătură cu prelucrarea și difuzarea datelor personale și protejarea confidențialității datelor cu caracter personal și a conturilor personale; (iii) siguranța; (iv) aplicarea taxelor vamale; sau (v) protejarea drepturilor de proprietate intelectuală;

(d) sunt legate de importul și exportul de aur sau argint;

(e) sunt necesare pentru protejarea patrimoniului național cu valoare artistică, istorică sau arheologică;

(f) sunt legate de conservarea resurselor naturale epuizabile, în cazul în care aceste măsuri sunt aplicate împreună cu restricții privind producția și consumul intern de bunuri, prestarea sau consumul intern de servicii, precum și cu restricții care vizează investitorii interni;

(g) sunt legate de produsele realizate în penitenciare; sau

(h) sunt incompatibile cu articolul 19 privind tratamentul intern în măsura în care diferența de tratament vizează asigurarea instituirii sau colectării eficiente sau echitabile de taxe directe asupra activităților economice ale investitorilor sau prestatorilor de servicii din cealaltă parte.

Articolul 69

Excepții privind securitatea

(1) Nicio dispoziție a prezentului acord nu se interpretează în sensul că:

(a) obligă părțile să furnizeze informații a căror divulgare partea în cauză o consideră contrară intereselor esențiale de securitate;

(b) împiedică părțile să ia orice măsuri pe care le consideră necesare pentru protecția intereselor esențiale de securitate: (i) în ceea ce privește materialele fisionabile și fuzionabile sau materialele din care sunt obținute acestea; (ii) în ceea ce privește activitățile economice realizate în mod direct sau indirect în scopul aprovizionării unei unități militare; (iii) în ceea ce privește producția sau comerțul cu arme, muniții și materiale de război; (iv) în ceea ce privește achizițiile publice indispensabile pentru securitatea națională sau pentru apărarea națională; sau (v) decisă pe timp de război sau în orice alte situații de urgență în relațiile internaționale; sau

(c) împiedică părțile să întreprindă vreo acțiune în scopul de a îndeplini obligațiile pe care le-au acceptat pentru menținerea păcii și a securității internaționale.

(2) Părțile se vor informa reciproc, cât mai pe larg posibil, asupra măsurilor luate în conformitate cu alineatul (1) literele (b) și (c) și despre încetarea lor.

Articolul 70

Fiscalitate

(1) Nici o dispoziție a prezentului acord sau a aranjamentelor adoptate în temeiul prezentului acord nu poate fi interpretată în așa fel încât să împiedice părțile să opereze, pentru aplicarea dispozițiilor pertinente din legislația lor fiscală, o distincție între contribuabilii care nu se află într-o situație identică, în special în ceea ce privește locul lor de reședință sau locul în care este investit capitalul lor.

(2) Nicio dispoziție a prezentului acord sau a măsurilor adoptate în temeiul prezentului acord nu poate fi interpretată ca împiedicând adoptarea sau executarea vreunei măsuri destinate să prevină eludarea sau evaziunea fiscală conform dispozițiilor fiscale ale acordurilor privind evitarea dublei impozitări sau dispozițiilor altor măsuri fiscale sau legislației fiscale naționale.

(3) Nicio dispoziție a prezentului acord nu va afecta drepturile și obligațiile părților prevăzute de orice convenție în domeniul fiscal. În cazul existenței unei neconcordanțe între prezentul acord și orice astfel de convenție, aceasta din urmă prevalează în ceea ce privește dispozițiile neconcordante.







TITLUL VII

DISPOZIȚII INSTITUȚIONALE, GENERALE ȘI FINALE

Articolul 71

Modalități de continuare a negocierilor

(1) Părțile continuă negocierile în conformitate cu dispozițiile prezentului acord.

(2) În momentul încheierii negocierilor, proiectele de modificare rezultate se supun spre aprobare autorităților naționale competente.

Articolul 72

Definirea părților și îndeplinirea obligațiilor

(1) Părțile contractante la prezentul acord sunt Republica Ghana, denumită în continuare „partea ghaneză” sau „Ghana” pe de o parte, și Comunitatea Europeană sau statele sale membre sau Comunitatea Europeană și statele sale membre, în funcție de domeniile respective de competență ale acestora prevăzute în Tratatul de instituire a Comunității Europene, denumită în continuare „CE”, pe de altă parte.

(2) În sensul prezentului acord, termenul „parte” se referă la partea ghaneză care sau la CE, după caz. Termenul „părți” se referă la partea ghaneză și la CE.

(3) Părțile adoptă orice măsuri generale sau specifice necesare pentru îndeplinirea obligațiilor care le revin în temeiul prezentului acord și se asigură că obiectivele stabilite în prezentul acord sunt îndeplinite.

Articolul 73

Comitetul APE

(1) În scopul punerii în aplicare a prezentului acord, în termen de trei luni de la semnarea acestuia, se instituie un Comitet APE.

(2) Părțile convin că alcătuirea, organizarea și funcționarea Comitetului APE respectă principiul egalității. Comitetul stabilește regulile sale de organizare și de funcționare.

(3) Comitetul APE este responsabil de administrarea tuturor domeniilor vizate de prezentul acord și de realizarea tuturor sarcinilor menționate în prezentul acord.

(4) În vederea facilitării comunicării și asigurării punerii în aplicare eficiente a prezentului acord, fiecare parte desemnează un punct de contact în cadrul Comitetului APE.

(5) Reuniunile Comitetului APE pot fi deschise terților. Comisia CEDEAO poate fi invitată la reuniunile Comitetului APE în conformitate cu procedurile interne ale acesteia.

Articolul 74

Regiuni ultraperiferice ale Comunității Europene

(1) Având în vedere apropierea geografică dintre regiunile ultraperiferice ale Comunității Europene și Ghana și în scopul întăririi legăturilor economice și sociale dintre aceste regiuni și Ghana, părțile depun eforturi în sensul favorizării cooperării în toate domeniile vizate de prezentul acord, a schimburilor comerciale cu bunuri și servicii, precum și în sensul promovării investițiilor și încurajării legăturilor de transport și de comunicații dintre regiunile ultraperiferice și Ghana.

(2) De asemenea, obiectivele enunțate la alineatul (1) sunt îndeplinite, atunci când este cazul, prin încurajarea participării comune a Ghanei și a regiunilor ultraperiferice la programe cadru și la programe specifice ale Comunității Europene în domenii vizate de prezentul acord.

(3) CE depune eforturi să asigure coordonarea dintre diferitele instrumente financiare ale politicilor de coeziune și de dezvoltare ale Comunității Europene, în scopul de a încuraja cooperarea dintre Ghana și regiunile ultraperiferice ale Comunității Europene în domeniile vizate de prezentul acord.

(4) Nicio dispoziție a prezentului acord nu împiedică CE să aplice măsurile existente destinate abordării situației structurale sociale și economice a regiunilor ultraperiferice, în temeiul articolului 299 alineatul (2) din Tratatul de instituire a Comunității Europene.

Articolul 75

Intrarea în vigoare și durata

(1) Prezentul acord se semnează, ratifică sau aprobă în conformitate cu normele constituționale aplicabile specifice fiecărei părți sau, în cazul CE, cu regulile și procedurile interne.

(2) Prezentul acord intră în vigoare în prima zi a lunii următoare datei la care partea ghaneză și CE își notifică reciproc îndeplinirea procedurilor necesare în acest scop.

(3) Notificările se transmit Secretarului General al Consiliului Uniunii Europene, care este depozitarul prezentului acord.

(4) Până la intrarea în vigoare a prezentului acord, părțile convin asupra aplicării provizorii a acordului, în conformitate cu legislația lor respectivă sau prin ratificarea acordului.

(5) Aplicarea provizorie se notifică depozitarului. Acordul se aplică provizoriu la zece zile după primirea notificării privind aplicarea provizorie, din partea Comunității Europene sau de la partea ghaneză.

(6) Fără a aduce atingere alineatului (4), CE și Ghana pot aplica acordul, în întregime sau parțial, înainte de aplicarea sa provizorie, în măsura în care acest lucru este posibil în temeiul legislației lor interne.

(7) Fiecare parte poate notifica în scris celeilalte părți intenția sa de denunțare a prezentului acord. Denunțarea produce efecte la șase luni de la data notificării celeilalte părți.

(8) Prezentul acord va fi înlocuit de un APE general încheiat la nivel regional cu CE, la data intrării sale în vigoare. În acest caz, părțile depun eforturi pentru a garanta că APE la nivel regional la nivel regional păstrează majoritatea beneficiilor obținute de Ghana în temeiul prezentului acord.

Articolul 76

Aplicare teritorială

Prezentul acord se aplică, pe de o parte, pe teritoriile în care se aplică Tratatul de instituire a Comunității Europene și în condițiile prevăzute de tratatul respectiv și, pe de altă parte, pe teritoriul Ghanei.

Articolul 77

Aderarea unor noi state membre UE

(1) Comitetul APE va fi informat cu privire la orice cerere de aderare din partea unui stat terț de a deveni membru al Uniunii Europene (UE). Pe parcursul negocierilor dintre UE și statul candidat, CE furnizează Ghanei orice informație relevantă și aceasta, la rândul său, transmite preocupările sale CE, pentru ca acestea să poată fi luate pe deplin în considerare. CE notifică Ghana cu privire la orice aderare la Uniunea Europeană (UE).

(2) Orice nou stat membru al UE devine parte la prezentul acord de la data aderării sale la UE, prin intermediul unei clauze înscrise în acest sens în actul de aderare. În cazul în care actul de aderare la UE nu prevede această aderare automată a statului membru UE la prezentul acord, statul membru UE respectiv aderă prin depunerea unui act de aderare la Secretariatul General al Consiliului Uniunii Europene, care trimite copii certificate părții ghaneze.

(3) Părțile vor examina efectele aderării a noi state membre ale UE asupra prezentului acord. Comitetul APE poate hotărî cu privire la orice măsuri tranzitorii sau de modificare care ar putea fi necesare.

Articolul 78

Dialog privind aspectele financiare

Părțile convin asupra promovării dialogului, transparenței și schimbului de cele mai bune practici în domeniul politicii și administrației fiscale.

Articolul 79

Colaborare în combaterea activităților financiare ilegale

CE și Ghana se angajează să prevină și să combată activitățile ilegale, frauda și corupția, spălarea banilor și finanțarea terorismului și iau măsurile necesare legislative și administrative pentru a respecta normele internaționale, inclusiv cele stabilite în Convenția Organizației Națiunilor Unite împotriva corupției, Convenția Organizației Națiunilor Unite privind criminalitatea transfrontalieră și protocoalele la aceasta, Convenția Organizației Națiunilor Unite privind suprimarea finanțării terorismului, precum și în recomandările Grupului de acțiune financiară. CE și Ghana convin să facă schimb de informații și să coopereze în aceste domenii.

Articolul 80

Raportul cu alte acorduri

(1) Cu excepția dispozițiilor privind cooperarea pentru dezvoltare incluse în titlul II din partea III a Acordului de la Cotonou, în cazul existenței unei neconcordanțe între dispozițiile prezentului acord și dispozițiile titlului II din partea III a Acordului de la Cotonou, dispozițiile prezentului acord prevalează.

(2) Nicio dispoziție a prezentului acord nu se interpretează ca împiedicând adoptarea de către CE sau de către Ghana de măsuri, inclusiv de măsuri comerciale considerate adecvate și prevăzute la articolele 11b, 96 și 97 din Acordul de la Cotonou.

(3) Părțile convin că nicio dispoziție a prezentului acord nu le impune să acționeze într-un mod incompatibil cu obligațiile acestora în cadrul OMC.

▼M1

Articolul 81

Texte autentice

Prezentul acord se întocmește în două exemplare în limbile bulgară, cehă, croată, daneză, engleză, estonă, finlandeză, franceză, germană, greacă, italiană, letonă, lituaniană, maghiară, malteză, neerlandeză, polonă, portugheză, română, slovacă, slovenă, spaniolă și suedeză, fiecare dintre aceste texte fiind egal autentice.

▼B

Articolul 82

Anexe

Anexele și protocolul la prezentul acord fac parte integrantă din acesta.

DREPT CARE subsemnații plenipotențiari au semnat prezentul acord.

Съставено в Брюксел на двадесет и осми юли през две хиляди и шестнадесета година.

Hecho en Bruselas, el veintiocho de julio de dos mil dieciséis.

V Bruselu dne dvacátého osmého července dva tisíce šestnáct.

Udfærdiget i Bruxelles den otteogtyvende juli to tusind og seksten.

Geschehen zu Brüssel am achtundzwanzigsten Juli zweitausendsechzehn.

Kahe tuhande kuueteistkümnenda aasta juulikuu kahekümne kaheksandal päeval Brüsselis.

Έγινε στις Βρυξέλλες, στις είκοσι οκτώ Ιουλίου δύο χιλιάδες δεκαέξι.

Done at Brussels on the twenty eighth day of July in the year two thousand and sixteen.

Fait à Bruxelles, le vingt huit juillet deux mille seize.

Fatto a Bruxelles, addì ventotto luglio duemilasedici.

Briselē, divi tūkstoši sešpadsmitā gada divdesmit astotajā jūlijā.

Priimta du tūkstančiai šešioliktų metų liepos dvidešimt aštuntą dieną Briuselyje.

Kelt Brüsszelben, a kétezer-tizenhatodik év július havának huszonnyolcadik napján.

Magħmul fi Brussell, fit-tmienja u għoxrin jum ta’ Lulju fis-sena elfejn u sittax.

Gedaan te Brussel, achtentwintig juli tweeduizend zestien.

Sporządzono w Brukseli dnia dwudziestego ósmego lipca roku dwa tysiące szesnastego.

Feito em Bruxelas, em vinte e oito de julho de dois mil e dezasseis.

Întocmit la Bruxelles la douăzeci și opt iulie două mii șaisprezece.

V Bruseli dvadsiateho ôsmeho júla dvetisícšestnásť.

V Bruslju, dne osemindvajsetega julija leta dva tisoč šestnajst.

Tehty Brysselissä kahdentenakymmenentenäkahdeksantena päivänä heinäkuuta vuonna kaksituhattakuusitoista.

Som skedde i Bryssel den tjugoåttonde juli år tjugohundrasexton.

For the Republic of Ghana

За Европейския съюз

Рог la Unión Europea

Za Evropskou unii

For Den Europæiske Union

Für die Europäische Union

Euroopa Liidu nimel

Για την Ευρωπαϊκή Ένωση

For the European Union

Pour l'Union européenne

Za Europsku uniju

Per l'Unione europea

Eiropas Savienības vārdā –

Europos Sąjungos vardu

Az Európai Unió részéről

Għall-Unjoni Ewropea

Voor de Europese Unie

W imieniu Unii Europejskiej

Pela União Europeia

Pentru Uniunea Europeană

Za Európsku úniu

Za Evropsko unijo

Euroopan unionin puolesta

För Europeiska unionen

Voor het Koninkrijk België

Pour le Royaume de Belgique

Für das Königreich Belgien

Deze handtekening verbindt eveneens de Vlaamse Gemeenschap, de Franse Gemeenschap, de Duitstalige Gemeenschap, het Vlaamse Gewest, het Waalse Gewest en het Brussels Hoofdstedelijk Gewest.

Cette signature engage également la Communauté française, la Communauté flamande, la Communauté germanophone, la Région wallonne, la Région flamande et la Région de Bruxelles-Capitale.

Diese Unterschrift bindet zugleich die Deutschsprachige Gemeinschaft, die Flämische Gemeinschaft, die Französische Gemeinschaft, die Wallonische Region, die Flämische Region und die Region Brüssel-Hauptstadt.

За Република България

Za Českou republiku

På Kongeriget Danmarks vegne

Für die Bundesrepublik Deutschland

Eesti Vabariigi nimel

Thar cheann Na hÉireann

For Ireland

Για την Ελληνική Δημοκρατία

Por el Reino de España

Pour la République française

Per la Repubblica italiana

Για την Κυπριακή Δημοκρατία,

Latvijas Republikas vārdā

Lietuvos Respublikos vardu

Pour la Grand-Duché de Luxembourg

A Magyar Köztársaság részéről

Għal Malta

Voor het Koninkrijk der Nederlanden

Für die Republik Österreich

W imieniu Rzeczypospolitej Polskiej

Pela República Portuguesa

Pentru România

Za Republiko Slovenijo

Za Slovenskú republiku

Suomen tasavallan puolesta

För Republiken Finland

För Konungariket Sverige

For the United Kingdom of Great Britain and Northern Ireland

Apendicele I

PRODUSE PRIORITARE DIN GHANA PENTRU EXPORT ÎN COMUNITATEA EUROPEANĂ

Aceste produse sunt identificate de Ghana și notificate Comitetului APE în termen de maximum trei luni de la data semnării prezentului acord. Comitetul APE va adopta lista de produse.

Apendicele II

AUTORITĂȚILE COMPETENTE

A. Autoritățile competente ale Comunității Europene

Controlul este repartizat între serviciile naționale ale diverselor state membre și Comisia Europeană. În acest sens, se aplică următoarele dispoziții:

— în ceea ce privește exporturile spre Ghana, statele membre din Comunitatea Europeană sunt responsabile de controlul condițiilor și cerințelor de producție, precum și de executarea inspecțiilor obligatorii și de emiterea de certificate sanitare (sau privind bunăstarea animală) care atestă respectarea standardelor și cerințelor convenite.

— În ceea ce privește importurile din Ghana, statele membre sunt responsabile de controlul respectării de către importuri a condițiilor comunitare la import.

— Comisia Europeană este responsabilă de coordonarea generală, de inspecții/auditarea sistemelor de inspecție și de inițiativele legislative necesare pentru a asigura o aplicare uniformă a standardelor și cerințelor în interiorul pieței unice europene.

B. Autoritatea competentă din Ghana

Aceste autorități sunt desemnate de Ghana și notificate Comitetului APE în termen de maximum trei luni de la data semnării prezentului acord. Comitetul APE va adopta un apendice modificat.

ANEXA 1

TAXELE VAMALE APLICATE PRODUSELOR ORIGINARE DIN GHANA

1. Fără a aduce atingere punctelor 2, 4, 5, 6 și 7, la intrarea în vigoare a prezentului acord, taxele vamale ale părții CE (denumite în continuare „taxele vamale CE”) se elimină integral pentru toate produsele de la capitolele 1-97 din Sistemul Armonizat, cu excepția celor de la capitolul 93, originare din Ghana. Pentru produsele de la capitolul 93, CE continuă să impună taxele aplicate.

2. Taxele vamale CE pentru produsele de la poziția tarifară 1006 originare din Ghana se elimină de la 1 ianuarie 2010, cu excepția taxelor vamale CE pentru produsele de la subpoziția 1006 10 10 , care se elimină la intrarea în vigoare a prezentului acord.

3. Părțile convin că dispozițiile Protocolului nr. 3 la Acordul de la Cotonou (denumit în continuare „Protocolul privind zahărul”) se aplică până la 30 septembrie 2009. După data menționată anterior, CE și Ghana convin că Protocolul privind zahărul nu mai este în vigoare între acestea. În sensul articolului 4 alineatul (1) din Protocolul privind zahărul, perioada de livrare 2008/9 va fi 1 iulie 2008–30 septembrie 2009. Prețul garantat pentru perioada 1 iulie–30 septembrie 2009 se decide ca urmare a negocierii prevăzute la articolul 5 alineatul (4) din Protocolul privind zahărul.

4. Taxele vamale CE pentru produsele de la poziția tarifară 1701 originare din Ghana se elimină de la 1 octombrie 2009. Nu se acordă licență de import în ceea ce privește produsele care urmează a fi importate decât dacă importatorul se angajează să achiziționeze aceste produse la un preț cel puțin egal cu prețul garantat stabilit pentru zahărul importat în CE în temeiul Protocolului privind zahărul.

5. (a) CE poate impune aplicarea, în perioada 1 octombrie 2009 – 30 septembrie 2015, a taxelor vamale acordate națiunii celei mai favorizate (taxe vamale CNF) pentru produsele originare din statele Ghana de la poziția tarifară 1701 [zahăr] importate în plus față de următoarele niveluri exprimate în echivalent zahăr alb, care se consideră că provoacă o perturbare pe piața zahărului a CE: (i) 3,5 milioane de tone într-un an de comercializare a unor astfel de produse originare din statele membre ale grupului Statelor din Africa, zona Caraibelor și Pacific (statele ACP) semnatare ale Acordului de la Cotonou și (ii) 1,38 milioane de tone în anul de comercializare 2009/2010 a unor astfel de produse originare din statele ACP care nu sunt recunoscute de ONU ca țări cel mai puțin dezvoltate. Cifra de 1,3 milioane de tone se majorează la 1,45 milioane de tone în anul de comercializare 2010/2011 și la 1,6 milioane de tone în următorii patru ani de comercializare. (b) Importul de produse de la poziția tarifară 1701 originare din orice stat semnatar din Africa de Vest recunoscut de ONU ca țară cel mai puțin dezvoltată nu face obiectul punctului 5 litera (a). Totuși, aceste importuri continuă să facă obiectul dispozițiilor articolului 3. ( 3 ) (c) Impunerea aplicării taxei vamale CNF încetează la sfârșitul anului de comercializare în care a fost introdusă. (d) Orice măsură adoptată în temeiul prezentului paragraf se notifică de îndată Comitetului APE și face obiectul unor consultări periodice în cadrul acestui organism.

6. De la 1 octombrie 2015, în sensul aplicării dispozițiilor articolului 25, perturbările de pe piețele produselor de la poziția tarifară 1701 pot fi considerate a apărea în situațiile în care prețul de piață al zahărului alb în Comunitatea Europeană scade timp de două luni consecutive sub 80 % din prețul de piață al zahărului alb în Comunitatea Europeană care a prevalat în cursul anului de comercializare anterior.

7. De la 1 ianuarie 2008 până la 30 septembrie 2015, produsele de la pozițiile tarifare 1704 90 99 , 1806 10 30 , 1806 10 90 , 2106 90 59 și 2106 90 98 fac obiectul unui mecanism de supraveghere special în vederea asigurării faptului că dispozițiile punctelor 4 și 5 nu sunt eludate. În cazul unei creșteri cumulate în volum a importurilor acestor produse originare din Ghana cu peste 20 % pe o perioadă de 12 luni consecutive în comparație cu media importurilor anuale pe parcursul a trei perioade anterioare de câte 12 luni, CE analizează structura schimburilor comerciale, justificarea economică și conținutul de zahăr al importurilor respective și, în cazul în care consideră că aceste importuri sunt utilizate pentru a eluda dispozițiile punctelor 4 și 5, poate suspenda tratamentul preferențial și introduce taxa vamală CNF specifică aplicată importurilor efectuate în temeiul Tarifului Vamal Comun al Comunității Europene pentru produsele de la poziția tarifară 1704 90 99 , 1806 10 30 , 1806 10 90 , 2106 90 59 și 2106 90 98 originare din Ghana. Punctul 5 literele (b), (c) și (d) se aplică mutatis mutandis acțiunilor întreprinse în temeiul acestui paragraf.

8. În ceea ce privește produsele de la poziția tarifară 1701 , între 1 octombrie 2009 și 30 septembrie 2012 nu se acordă licență preferențială de import decât dacă importatorul se angajează să achiziționeze aceste produse la un preț care să nu fie mai mic decât 90 % din prețul de referință stabilit de CE pentru anul de comercializare respectiv.

9. Punctul 1 nu se aplică produselor de la poziția tarifară 0803 00 19 originare din Ghana și puse în liberă circulație în regiunile ultraperiferice ale CE. Alineatele 1, 3 și 4 nu se aplică produselor de la poziția tarifară 1701 originare din Ghana și puse în liberă circulație în departamentele franceze de peste mări. Această dispoziție se aplică pe o perioadă de 10 ani. Această perioadă se prelungește cu o perioadă de zece ani, cu excepția cazului în care părțile convin altfel.

ANEXA 2

TAXE VAMALE APLICATE PRODUSELOR ORIGINARE DIN CE

Ghana stabilește un calendar de liberalizare pentru produsele originare din CE importate pe teritoriul Ghanei, care include 4 grupe de produse:

— pentru grupa A, liberalizarea se va încheia până la 1 ianuarie 2013;

— pentru grupa B, care include în principal materii prime și echipamente pentru industriile existente sau incipiente, liberalizarea va începe la 1 ianuarie 2013 și se va încheia până la 31 decembrie 2017;

— pentru grupa C, care include mărfuri cu o valoare ridicată de venit fiscal, liberalizarea va începe la 1 ianuarie 2018 și se va încheia până la 31 decembrie 2022;

— produsele din grupa D sunt excluse de la liberalizare. Orice liberalizare suplimentară va fi pusă în aplicare în conformitate cu obiectivele de dezvoltare ale Ghanei, după o perioadă de cel puțin 25 de ani. Produsele sensibile din această categorie sunt legate de mijloacele de subzistență, siguranța alimentară, dezvoltarea rurală, în special agricultura și sectorul agroalimentar, precum și produsele industriilor incipiente, mărfurile care generează venituri importante pentru a atenua impactul fiscal net potențial și mărfurile de lux.

Taxele d